Kristian Jensen (V), 2007-10-05:
Det er ikke rigtigt, at pensionister får en mindre indkomst fremover i forhold til den økonomi, som pensionisterne har oplevet med de regler, som gælder her i 2007.
Det gør de nemlig ikke.
De får flere penge til rådighed.
Derfor er det klart, som jeg også har svaret på Skatteudvalgets spørgsmål 4, at der er en positiv virkning for den disponible indkomst i alle de år, den her aftale gælder, med ændringen af energiafgifterne frem til 2015.
Det er jeg glad for, og det er en af de afgørende forudsætninger for, at vi har lavet aftalen om lavere skat på arbejde.
Nej, det er ikke en forringelse, for »gældende regler« er det, pensionisterne har oplevet at få her i 2007.
Det, vi har svaret på, er ganske klart, hvad ændringen er.
Og vi har endda ikke været inde og vurdere, om nogle af de her enlige pensionister er berettiget til varmehjælp eller andet, som ville have givet en øget positiv virkning på deres økonomi, men bare sådan helt nøgternt har taget, hvad de ændringer, som ligger i lovforslaget her, betyder, nemlig at der kommer en forhøjelse af personfradraget, som kommer hurtigt, og så kommer der en ændring af energiafgifterne, som kommer løbende, samtidig med at vi laver et permanent løft af overførselsindkomsterne.
Hvad er virkningerne?
De er sådan set ganske klart, at uanset hvilket år man tager, er der en positiv virkning for den enlige pensionist, i forhold til den økonomi vedkommende oplevede her i 2007.
Det var et interessant indlæg, synes jeg.
Hr. Morten Homann er bekymret for skattestigningerne i kommunerne.
Det er jeg også.
Og det er ikke nogen nyhed, at regeringen er bekymret for, om kommunerne skulle bryde aftalen om, hvor meget de må sætte skatterne op.
Men at SF og hr. Morten Homann nu mener, at det er et stort problem, at kommunerne sætter skatterne op i forhold til de laveste indkomster, synes jeg er glædeligt.
Og jeg håber da, at den nyfundne ansvarlighed vil brede sig.
Så hvis kommunerne mod forventning ikke skulle overholde aftalen, vil hr. Morten Homann og SF også stå last og brast med regeringen om at forsvare de laveste indkomsters ret til også at få en indkomstfremgang og dermed sikre, at den indkomstfremgang, som vi nu gennemfører med forslaget om lavere skat på arbejde, ikke bliver spist op af stigende kommuneskatter. Jeg synes - undskyld udtrykket, vil jeg sige til hr. Leif Mikkelsen - at det er en god ny alliance, vi tilsyneladende får op at stå her.
Det ville glæde mig, hvis hr. Morten Homanns nyfundne ansvarlighed holder længere end til den korte bemærkning, som jeg er sikker på hr. Morten Homann kommer med nu.
Egentlig kan man mene, at det er en uskik at bruge taletiden her på at læse op af de skriftlige besvarelser, men da det ikke er alle, som måske følger med i debatten her, der har adgang til de skriftlige besvarelser, vil jeg alligevel nævne, at vi til Skatteudvalgets spørgsmål 4 vedrørende L 2 har lavet en besvarelse, der går på, hvad ændringen som følge af lavere skat på arbejde er i den disponible indkomst for en enlig folkepensionist.
Uanset om vi tager 2008, 2009, 2010, 2011, 2012, 2013, 2014 og 2015 - altså alle de år, hvor vi med det følgende forslag om ændring af energiafgifterne ændrer og forhøjer energiafgifterne for at understøtte vores klimamålsætning - er der i alle de år en positiv virkning på folkepensionisternes disponible indkomst i forhold til det, de har i 2007.